ปคบ. จับกุมหมอปลอมที่ก่อเหตุนำใบประกอบวิชาชีพแพทย์มาแอบอ้างสมัครงานที่คลินิคเสริมความงาม หลังพิมรี่พายเข้าแจ้งความ
พ.ต.อ.เนติ วงษ์กุหลาบ ผู้กำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค หรือ ปคบ. พร้อมเจ้าหน้าที่ตำรวจกองกำกับการ 4 ปคบ. ร่วมกันจับกุมนางสาวอาลินดา (สงวนนามสกุล) อายุ 29 ปี ซึ่งเป็นผู้ต้องหาตามหมายจับศาลอาญาฐาน  "ฉ้อโกงโดยการแสดงตนเป็นบุคคลอื่น, ประกอบวิชาชีพเวชกรรมโดยไม่ได้รับอนุญาต ,ใช้คำหรือข้อความที่แสดงให้ผู้อื่นเข้าใจว่าตนเป็นผู้มีความรู้ความชำนาญในการประกอบวิชาชีพเวชกรรมสาขาต่างๆ" โดยจับกุมได้ที่ โรงแรมแห่งหนึ่ง ย่านพัทยา จังหวัดชลบุรี  การจับกุมครั้งนี้สืบเนื่องจากเมื่อวันที่ 16 ธันวาคม 2564 นางสาวพิมรดาภรณ์ เบญจวัฒนะพัชร์  หรือพิมรี่พาย ซึ่งเป็นหุ้นส่วนอิสคิวท์คลินิก เวชกรรม เข้าแจ้งความกับตำรวจ ปคบ. ว่าถูกนางสาวอาลินดาสวมรอยใช้เอกสารใบประกอบวิชาชีพเวชกรรมของแพทย์หญิงท่านอื่น นำมาสมัครเป็นแพทย์ผู้ให้บริการของคลินิก จนทำให้ได้รับความเสียหาย จากการสอบสวนผู้ต้องหาสารภาพ ว่า ได้นำใบประกอบวิชาชีพของแพทย์หญิงท่านหนึ่งมาสมัครงาน พาร์ทไทม์ ที่คลินิกดังกล่าวจริงและทำหน้าที่ให้บริการเกี่ยวกับงานดูแลผิวหน้า ฉีดฟิลเลอร์,โบท็อกซ์ฯ  โดยส่วนตัวนั้นจบการศึกษาชั้นมัธยมศึกษาปีที่ 6 และเคยทำงานเป็นเซลล์อยู่ที่คลินิกเสริมความงามแห่งหนึ่งย่านจตุจักรจนได้ผู้จัดการสาขา ในระหว่างที่ทำงานยังเคยได้ลักลอบนำยาโบท็อกซ์ที่เหลือจากการให้บริการลูกค้ามาทดลองฉีดกันเองในกลุ่มพนักงาน จนเกิดความชำนาญ จนกระทั่งมาก่อเหตุ ทั้งนี้ มีรายงานว่า หลังการสอบปากคำนางสาวอาลินดา ได้ขอยื่นประกันตัวในวงเงิน 1 แสนบาท ซึ่งเจ้าหน้าที่ได้อนุมัติให้ประกันตัวไป  โดยตำรวจอยู่ระหว่างการรวบรวมพยานหลักฐานเอาผิดเพิ่มเติมในข้อหาที่เกี่ยวข้อง